Inden Gentofte Kommune får tildelt flygtninge, har au pairs - især fra Filippinerne - været en del af det store regnestykke.

Det skriver villabyerne.dk.

De omkring 771 filippinske au pairs, der i øjeblikket tjener danske familier i Gentofte Kommune, holder antallet af flygtninge i kommunen nede.

For ifølge Udlændingestyrelsen tæller kommunernes andel af indvandrere og flygtninge fra tredjelande med, når den årlige fordeling af flygtninge til de enkelte kommuner skal udregnes. Og her er filippinerne med i puljen, skriver Villabyerne.

I Gentofte Kommune er filippinerne ifølge Villabyerne den største minoritetsgruppe. Ifølge Danmarks Statistik bor der 771 ugifte filippinere mellem 17-30 år i Gentofte Kommune.

Det er ikke kun au pairs, som har indflydelse på fordelingen. I alt er der 6.856 indbyggere fra tredjelande, heriblandt højtuddannede expats-familier, i Gentofte, og de bliver alle talt med, skriver Villabyerne.

I 2015 modtog Gentofte Kommune 104 flygtninge og står foreløbig til at modtage 117 til næste år.